  Майя Бывальцева Ижкарысь Славян шоссеын туберкулёзэз эмъян элькун больницаез пуктон ужъёсты 2020-тӥ арозь йылпумъялозы. Федерал коньдэт 80 процентсэ кулэ уксёез висъяны дась. 21-тӥ инвожое журналистъёслы со сярысь ивортӥз Удмуртиысь тазалыкез утёнъя министр Алексей Чуршин. Лэсьтӥськонлы кутскон сётэмын ни вал 2010-тӥ арын. Соку выль юрт улэ интыез дасязы но свайёс шуккыны вуттӥзы, но федерал коньдон вуэмысь дугдэмен сэрен ужъёсты куспетӥ кароно луиз. Вужмем ӵектосэз тупатыса, али эмъяськоннилэн выль юртэз 1 миллиард 100 миллион манет сылэ. «9-тӥ инвожое Удмуртилэн тӧроез Александр Соловьёв но Россиысь кивалтэтлэн тӧроезлэн воштӥсез Ольга Голодец пумиськылӥзы, соос туберкулёзэз эмъян больницаез пуктон сярысь но вераськизы. Ольга Юрьевна милемлы дурбасьтӥз: кивалтэтэтлы ужъёсты быдэстон понна коньдон шедьтыны ӵектэмын, 80 процентсэ элькунмы федерациысь басьтыны кулэ», — вераз Чуршин. Выль юртлэн кык корпусэз луоз (4 этажъем но 5 этажъем), соос выжонэн герӟаськозы. Отчы интыяськозы туберкулёзэн огдыре ВИЧ-инфекциен но черламъёсты эмъян ёзэт, тыосты йӧттымтэ туберкулёзэз эмъян ёзэт, диагностикая ёзэт, секыт югдуръёслы хирурги ёзэт но мукетыз. Нылпиосты нимаз кутозы. Выль эмъяськонни дась луиз ке, Киров урамысь юртэз сэрттозы (со 1939-тӥ арын пуктэмын вал) . Тегъёс: Мерлык Тазалык Удмуртия АлексейЧуршин эмъяськонниос  